**כנס מחזורים – 80 לכפר מנחם**

ערב טוב לכל בני ובנות הכפר לדורותיו,

אנחנו שמחים לפתוח את טקס הסיום של כנס המחזורים

ממש מרגש לראות את כולם כאן עכשיו,

וכמובן שבכלל לא השתניתם- כולם כאן יפים וצעירים...

נפתח בקטע ממגילת העליה לקרקע של הקיבוץ:

(מגילת העליה)

לאור הלהבות העולות ומתאבכות מעל חורבות יהדות פולין, עת העולם מתבוסס בדמו, ושערי הארץ מוגפים בפני אחים נרדפים על צוואר, וייקודי כיסופי מולדת – באנו אנחנו, חברי אמריקה כרית, בנים לתנועת השומר הצעיר – אליך כפר מנחם לתקוע יתד נאמן באדמתך הצחיחה, לאות עולם, לנצחון האדם העובד, הלוחם והיוצר.

התקבצנו פה מפיזורי גלויות: בנים לגלות פולין, עת מעיין חי זה חרב, והולך ביד זדונית; ובנים ליהדות אמריקה העולה, זו גלות הנחמה לדווי בין העמים, סמל לרצון מחושל, חוליה נאמנה לשרשרת המרתקת את עם ישראל בתפוצות.

באנו אליך כפר מנחם ופניך אפורים, כפני אדמתך. הגענו אליך בדרך ארוכה, קשה- דרכו של חלוץ עברי, אלמוני במולדת. שמונה שנים של עמידה על המשמר של כיבוש, של בניין ויצירה – הבאנו לך שי.

היום תיכרת הברית: ברית בין הבנים צמאי מולדת לבין קרקע צחיחה, עורגת לפריון; ברית בין בנים כמהי בית לבין שממה המצפה לגאולתה.

הושטנו לך את ידינו האפורות והנוקשות ובאנו באמונה, כי פניך האפורים יוצפו אורו של האדם היוצר.

עדה הדרך הארוכה שעברנו כי עוד יפכה מעיין היצירה בשממה זו, כי עוד יניבו שדותיך, כפר מנחם, גרעיני אמונה ואחוות עמים.

תשמש נקודה זו בימינו החשוכים, נקודת אור ומקור נחמה לבנים גולים השבים אל גבולם.

(כ"ה כסלו ת"ש, 6.12.1939).

**סרט – "ימים של פעם" -** לוטם

תודה ללוטם על הסרט המרגש!

**הכניסה לתנועה (כיתת אורן- אמציה ברעם?)**

בעוד כמה ימים ניכנס לתנועת השומר הצעיר.

בה נישא בעול כמו כל שומר בעיר ובכפר.

אנו נשתתף בחגיו ובפעולות הקן בכפר מנחם.

רוח זו של כל שומר בעולם תעבור גם אלינו.

מאוד חשקנו להיכנס לתנועה, והנה עתה עת מתקיימת מגמת נפשנו- אנו נכנסים לתנועה.

אנו אוהבים את הפעולות אשר בהן נאזין לסיפורים אשר היו בזמן ההוא!

אנו ניכנס לבני מצדה, זהו השלב הראשון ב"שומר הצעיר".

אנו מקווים שנהיה חברים נאמנים לתנועת השומר הצעיר.

וברוח הדברים הרציניים האלה, אנחנו מזמינים את אמציה ברעם לספר על התעלול של קבוצת אורן

**קבוצת "אורן" עושה תעלול**– אמציה ברעם.

**הכניסה לתנועה בשבילי**

כאשר הודיעונו על כניסתנו לתנועה

לא ידעתי אני מה לעשות.

לא ידעתי איך אעשה זאת.

ואם אכנס בכלל.

מחשבות אלה החלו להטרידני עוד בימים הראשונים,

ורציתי מאוד להתייעץ עם הורי.

אולם התייעצות זאת לא הוציאתני ממבוכתי.

וגם שאלות הילדים הטרידוני והרגיזוני מאוד.

ובאמת לא ידעתי מה לעשות.

עד אשר רצון אחד חזק אמר לי: אתה תיכנס וכן יהיה.

אנחנו מזמינים את בנות אפל- עדי, ליאור ונטע, לביצוע השיר רוח מערבית. מילים: אביהו גולדברג, לחן: אסא ברק.

**רוח מערבית** – מילים אביהו גולדברג, לחן אסא ברק.(ביצוע בנות אפל עדי, ליאור ונטע)

הבנים (מה לעשות) לא נשארו פה כולם

רוח גדולה נשאה אותם לכל קצוות עולם

לעיתים היתה זו רוח טובה עם ניחוחות של אהבה

ולעיתים רוח רעה של אידיאולוגיה שנכזבה.

או להבדיל, רוח קרבית שמשכה אל הצבא.

היו בנים שהקיבוץ היה קטן עליהם- אולי גם קצת משעמם,

היו שהתקשו לפרוס כנפיים בצילם של ההורים

והיו גם כאלה שנמאס להם לפרנס אחרים

היו שחיפשו יותר חופש בחירה

והיו כאלה שסתם הרגישו כאן רע,

והזמן חלף,

והתרחקנו קצת ואחר כך עוד קצת ועוד קצת

ובכל זאת נראה שהקיבוץ נשאר בית חם לבניו באשר הם שם

מעבר למרחקים ולזמן.

(אביהו- נכתב לרגל יובל ה 50 של כפר מנחם)

**ברכת המצטרפים**– (חברים שאינם בוגרי מחזורים...) עמליה גולדברג

**פרח הלילך- הסיפור מאחורי השיר (מאת אורי אסף)**

האוטובוס הגיע בשמונה בערב לקיבוץ ויודל, נהג האוטובוס הוותיק, עצר אותו ליד הסילו. שם פגשתי אותה לראשונה.

נורית הירש צלצלה אלי כמה ימים קודם לכן, אמרה שהיא בדיוק משתחררת מהצבא, שיש לה לחן חדש שכבר כתבו לו מילים אבל היא לא מרוצה מהן, והיא שואלת אם אני מוכן לכתוב מילים אחרות ללחן שלה. אמרתי לה שכן והזמנתי אותה לבוא אלי לקיבוץ. ביקשתי שלא תראה לי את הנוסח הקודם כדי שלא אושפע ממנו בשום צורה.

נורית הגיעה עם מדים של חיילת, הלכנו מהסילו בדרך שעוקפת את חדר האוכל, שיורדת מהמועדון לחבר וירדה לכיוון הצריף שלי ושל בתיה. היו בצריף שני חדרים כך שיכולנו להלין אותה.

אחרי ארוחת ערב קצרה יצאנו ללכת למועדון חברת הילדים שם היה פסנתר, אחד משני הפסנתרים הבודדים שהיו באותה תקופה בקיבוץ. הייתי מורה בקיבוץ באותה תקופה והיה לי מפתח למועדון הילדים.

זה היה בחודש שבט, הלילה היה בהיר מאוד אחרי כמה ימים ולילות גשומים, ושמתי לב שהעשבים כבר נבטו וצמחו בצידי הדרך שהוליכה לכיוון מבני הכיתות.

כשהתקרבנו למבנה, ממש לפניו חצינו את הדרך שמוליכה מחדר האוכל לכיוון בית העלמין של הקיבוץ. כשחצינו אותה נזכרתי כי שבועיים קודם הלכתי באותה דרך אחרי ארונו של חבר קיבוץ שנפטר, כשהילדים מציצים בהיחבא מלמעלה מחלונות במבני הכיתות.

נכנסנו למועדון, נורית התיישבה ליד הפסנתר והתחילה לנגן את הלחן שלה. התיישבתי לידה כשאני מהרהר בדרך שחצינו, במסע ההלוויה, בסוף הבלתי נמנע המחכה לכולנו ובילדים המציצים מלמעלה. השורות הראשונות של השיר כאילו נכתבו מעצמן:

*"היום אולי נדחה את סוף דרכנו*

*ולא נזכור כי סוף לכל*

*זה המשעול שבו דורכות רגלינו*

*בשני קצותיו העשב לא יבול"*

מול הפסנתר במועדון היה חלון ענק שהשקיף לכיוון פינת החי של חברת הילדים, בתוכה ניצבו שני עצי שקד במלוא פריחתם, שזהרה בליל הירח הבהיר של חודש שבט. רציתי להכניס את הפריחה היפה לשיר אבל זה לא הסתדר עם החריזה, ועל כן במקום שקד כתבתי לילך.

כ-45 דקות ישבנו ליד הפסנתר, נורית ניגנה את הלחן שלה שוב ושוב ואני כתבתי, הבית הראשון שנכתב הפך לבית שני והבית הראשון נפתח בשורה:

*"היום אולי נדחה את בוא הלילה.."*

אחרי 45 דקות השיר היה גמור, הוא לא שונה יותר וכך נשאר עד היום.

יעלו ויבואו מאיר ארגוב והלהקה, לביצוע השיר "פרח הלילך"

**פרח הלילך** – מילים אורי אסף לחן נורית הירש (מאיר ארגוב והלהקה)

**דותן אמר פעם...**

שמי דותן, נולדתי בכפר מנחם.

אני בכיתת עופרים. אנחנו הכיתה הכי צעירה בחברת הילדים.

אני בכתה ג'.

יש לנו משק ילדים ואנחנו עובדים בו כל יום.

יש לנו במשק קופים, תרנגולות, ברבורים, ברווזים ואפילו קרקל.

יש לנו יותר בגדים מאשר להורים שלי כשהיו ילדים.

ונסיעות אצלנו זה לא התרגשות גדולה כמו פעם....

ובואו נשמע מה הוא אומר היום...

**ברכת בוגר וממשיך** – דותן אבירם

**תזמורת להשכרה**

לאחר שהתקבלו פניות לתזמורת שלנו, המבקשות לנצל את שירותיה הטובים בחתונות מחוץ לקיבוץ (בעיקר בקיבוצים אחרים), הועלה העניין לדיון במזכירות.

סוכם ביחד עם צבי קרן ואורי אסף שהתזמורת תועבר לחתונות בחוץ תמורת תשלום (כ 30 ל"י לערב בשלב ראשון), ובכל מקרה באישור המזכירות.

בהנהלת החשבונות ייפתח חשבון לזכות הקרן שתצטבר במשך הזמן, והקיבוץ יחליט לאילו מטרות לנצל אותה.

קבלו את נעמי אלמן והלהקה בשיר "הלילה הוא שירים". מילים חנן יובל, לחן חוה אלברשטיין.

**הלילה הוא שירים -**  מילים: חנן יובל. לחן: חווה אלברשטיין (נעמי אלמן והלהקה)

**ברכה של אחד שעדיין לא סיים- מוסדניק**

"...בתקופה האחרונה אנחנו נכנסים לפעילות בלתי רגילה- היום העצמאי במוסד, הכנות לפורים, טיול שנתי, סמינר מדריכים, פסח, חג העצמאות, ואחרון אחרון חביב- ההכנות לסיום שנת הלימודים.

אינני מתנגד לכך, ובעצם אפילו אוהב את כל התכונה הזאת, אולם מה שלא ברור לי הוא, למה ומדוע צריך לתקוע בתוך כל הפעילות הזאת גם את הלימודים ושיעורי הבית???....

(קטע ממונולוג של מוסדניק)

**ברכת מי שטרם סיים** - נציג השמו"צ

**בנינו עולים במשעול אותו סללו הוריהם.**

קבוצת "השחר" סיימה את חוק לימודיה ועומדת להתגייס לצבא- בדרכה להשתלבותה בחיי הקיבוץ.

חבל שראשית צעדיהם בחייהם שבגרו, ראשית מרצם התוסס ומתפרץ- אינו מופנה לחיי יצירה ובניה.

נקבל צו חיים זה באהבה.

ילדינו צריכים להיות מוכנים לקראת המחר, כדי שיוכלו לעמוד בשער בעת צרה.

בדרכם למציאות החדשה נלווה אותם באהבה ובחרדה.

הננו בטוחים שבכל מקום בו יופיעו- ייטיבו לבטא עצמם נאמנה, ויזכרו שהינם שליחים של תנועה בעלת עבר מפואר.

נצפה לשובם הביתה בריאים, חזקים ומושלמים יותר.

ובבוא הזמן המיוחל- נמשיך במפעל חיינו ונצעד זקופי קומה ושלובי זרוע, אבות ובנים יחד. (1956)

**סרט – "יום בכפר מנחם" –** גידי קרון.

**תקנון חתונה 1/1987**

עדכון תקנון החתונות- ועדת חתונות הביאה מספר תיקונים לתקנון החתונות שהיה נהוג עד כה, עקב שאלות שהתעוררו.

להלן השינויים שאושרו במזכירות:

1. מספר האורחים המוזמנים לחתונה יוגדל על 250 בכל סוג של חתונה.
2. לחבר אשר נמצא בחופש תיערך חתונה קטנה.
3. תקציבי הלבשה מיוחדים יינתנו לכלה ולחתן, לאם ולאב (חברי קיבוץ). בתקנון הקודם תקציב זה ניתן רק לכלה ולאם.
4. לבני הזוג יינתן חופש של שבוע ימים בלבד.
5. משפחה שבניה נישאים מחוץ לקיבוץ תקבל הקצבה כספית השווה למחצית עלות החתונה בקיבוץ (250 מוזמנים).
6. הורים מהעיר שבניהם נישאים בקיבוץ ישתתפו במחצית עלות החתונה. השתתפות זו כוללת את כל הוצאות החתונה, למעט ימי עבודה והוצאות הפעלת אולם החתונות.
7. שאר הסעיפים נשארו ע"פ התקנון הקודם

תקנון חדש או ישן, מה שבטוח שיהיה שרהלה!

**ריקוד החתונה** – שרהלה (הילה הס וחברים)

הגיעה טלגרמה מקק"ל בזה הרגע, וזה לשונה-

קיבוץ "אמריקה כרית", כפר מנחם.

ליום העלייה שלכם – ברכתי הנאמנה:

תשתרשו באדמת המולדת לדורי דורות.

בל תשכחו, שבחודש עלייתכם- כסלו- הצילו החשמונאים את עמנו ואת תרבותנו.

לכו בדרכיהם ותהיו לנו לכבוד.

(ירושלים, ט"ו בכסלו, ת"ש)

ולסיום, אנחנו מזמינים את...

**פרידה –** רן אבני עם האקורדיון **"**זה הערב אחים נפרדות הדרכים" –(שיר סיום י"ב ב"לפיד", "דרור" ו"אורן")